CELEX: 62014TN0015
Language: sk
Date: 2014-01-06 00:00:00
Title: Vec T-15/14: Žaloba podaná 6. januára 2014 — Simet/Komisia

22.2.2014   
            
            
               SK
            
            
               Úradný vestník Európskej únie
            
            
               C 52/51
            
         Žaloba podaná 6. januára 2014 — Simet/Komisia
   (Vec T-15/14)
   2014/C 52/100
   Jazyk konania: taliančina
   
      Účastníci konania
   
   
      Žalobkyňa: Simet SpA (Rossano Calabro, Taliansko) (v zastúpení: A. Clarizia a P. Clarizia, avvocati)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Komisie z 2. októbra 2013 — K(2013) 6251 v konečnom znení — týkajúce sa konania podľa článku 108 Zmluvy o fungovaní Európskej únie a článku 62 Dohody o Európskom hospodárskom priestore — štátna pomoc SA.33.037 (2012/C) — Taliansko — Náhrada pre spoločnosť SIMET SpA za služby v oblasti verejnej dopravy poskytované v rokoch 1987 až 2003,
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Táto žaloba smeruje proti rozhodnutiu Európskej komisie z 2. októbra 2013 — K(2013) 6251 v konečnom znení, podľa ktorého náhrady poskytnuté v prospech spoločnosti SIMET na základe rozsudku talianskeho Consiglio di Stato a oznámené vnútroštátnymi orgánmi predstavujú štátnu pomoc v zmysle článku 107 ods. 1 ZFEÚ a podľa ktorého toto opatrenie nebolo vyňaté z predbežného informačného postupu na základe článku 17 ods. 2 nariadenia (EHS) č. 1191/69.
   Spoločnosť SIMET v tejto súvislosti zdôrazňuje, že spor rozhodnutý vnútroštátnym súdom sa týkal náhrady škody, ktorú utrpela žalobkyňa z dôvodu rôznych protiprávností, ktoré sa týkali aktov ministerstva infraštruktúry a dopravy (MIT) vo vzťahu k výkonu služby v oblasti verejnej medziregionálnej dopravy poskytované v rokoch 1987 až 2003.
   Na podporu svojej žaloby žalobkyňa uvádza:
   
               1.
            
            
               nezlučiteľnosť vnútroštátnej právnej úpravy, na základe ktorej MIT hodnotil konanie spoločnosti SIMET v dobe preskúmavanej v rozsudku Consiglio di Stato podľa nariadenia (EHS) č. 1191/69, ktoré po zmene a doplnení nariadením (EHS) č. 1893/69 zakázalo členským štátom podriadiť podniky, akým bola SIMET, vykonávajúce služby medziregionálnej autobusovej dopravy osôb, akýmkoľvek povinnostiam verejnej služby,
            
         
               2.
            
            
               že spoločnosť SIMET, na rozdiel od tvrdenia Komisie, musela plniť povinnosti verejnej služby v rozsahu, v akom jednostranné akty koncesie prijaté MIT na poskytnutie služieb medziregionálnej autobusovej dopravy osôb v súlade s požiadavkami talianskej právnej úpravy jasne eliminovali akúkoľvek autonómiu spoločnosti SIMET v jej vlastnom obchodnom konaní a stala sa tak priamo riadená a kontrolovaná správou,
            
         
               3.
            
            
               porušenie zásad uplatniteľných v oblasti náhrady škody utrpenej jednotlivcami z dôvodu porušenia práva EÚ, na základe ktorých pokiaľ orgán členského štátu prijme vo svojej právomoci administratívne opatrenie v rozpore s právom Únie, prislúcha tomuto orgánu povinnosť nahradiť škodu, ktorú utrpel adresát tohto opatrenia, z dôvodu jeho protiprávnosti,
            
         
               4.
            
            
               v každom prípade spoločnosti SIMET nebola poskytnutá žiadna štátna pomoc, keďže metóda výpočtu súm, ktoré jej boli poskytnuté na náhradu škody s odkazom na kritériá stanovené v nariadení (EHS) č. 1191/69 za služby cestnej dopravy zaťažené povinnosťami verejnej služby, ktorú poskytovala v rokoch 1987 až 2003, umožňuje vylúčiť akékoľvek riziko nadmerného vyplatenia náhrad v prospech spoločnosti SIMET, keďže tieto sumy predstavujú iba náhradu dodatočných nákladov, ktoré spoločnosť znášala pri plnení jej povinností, ktoré jej boli protiprávne uložené.